Սուրեն Սաֆարյան

Սուրեն Սարգսի Սաֆարյան (), նկարիչ, ՀԽՍՀ ժողովրդական նկարիչ (1977)։ ԽՍՀՄ նկարիչների միության անդամ։ Հայրենական մեծ պատերազմի մասնակից։

ՀԽՍՀ վաստակավոր նկարիչ Սարգիս Սաֆարյանի որդին։

Կենսագրություն 
1942 թվականին ավարտել է Երևանի գեղարվեստի ուսումնարանը, 1952 թվականին՝ Երևանի գեղարվեստի ինստիտուտը։ 1962 թվականից դասավանդել է ԵԳԹԻ-ում, պրոֆեսոր` 1978 թվականից։

1969-1982 թվականներին՝ Հայաստանի նկարիչների միության նախագահ։

Ստեղծագործական գործունեություն 

Առաջին շրջանի գործերը կրել են Հայրենական պատերազմի մասնակից նկարչի վերհուշ-տպավորությունների կնիքը («Հայրենի մեղեդիներ», 1956)։ Հյուսիսային Կովկաս, Կուբան, Ուկրաինա, Բելոռուսիա, Լեհաստան, Գերմանիա, ահա Սաֆարյանի անցած ռազմի ճանապարհը, մասնակցել է նաև Պրագայի ազատագրմանը, պարգևատրվել Հայրենական մեծ պատերազմի 1-ին աստիճանի շքանշանով և բազմաթիվ մեդալներով։ Պատերազմի թեման արտահայտվել է Սաֆարյանի ստեղծագործական կյանքի տարբեր շրջաններում («Ազատարարները», 1960, «1945 թվականի գարնանը», 1964, նշված երեք աշխատանքի համար պարգևատրվել է Վ. Գրեկովի անվան արծաթե մեդալով, 1971, «Կռունկներ», 1979)։ 1960-ական թվականների վերջերից ավելի հաճախ է անդրադարձել մարդու և ժամանակի, ընդհանրապես հայ ժողովրդի պատմական ճակատագրի թեմային՝ «Հանուն գալիքի» (1960), «Սայաթ-Նովա» (1963), «Տաթևի ողբերգությունը» (1967), «Լեռների պարը» (1972), «Հինավուրց հուշարձաններ» (1973), «Եռանկյունի նամակներ» (1980)։

Սաֆարյանի գործերին բնորոշ են քաղաքացիական շունչը, բանաստեղծական նուրբ ինտոնացիան՝ համակված պլաստիկ ձևերի ու գունաշարի հուզաարտահայտչական տարրերով։ Ստեղծել է նաև դիմանկարներ, բնանկարներ, արտասահմանյան ճանապարհորդությունների թեմաներով գեղանկարչական և գրաֆիկական գործեր, կատարել գրքերի ձևավորումներ։

Դիմանկարներ՝
 «Եղիշե Չարենց» 1959
 «Ձկնորս Արշակը» 1960
 «Ինքնանկար» 1979
 «Պարտիզպան Մանուկյանը», 1966
 «Սիկեյրոսը Հայաստանում», 1973
 «Գարուն», 1969

Բնանկարներ՝
 «Չինար» 1963
 «Արարատը գարնանը» 1971, 1979
 «Արարատից այն կողմ» 1988

Գործերից պահվում են Հայաստանի ազգային պատկերասրահում, Մոսկվայի Տրետյակովյան պատկերասրահում և Արևելքի ժողովուրդների արվեստի թանգարանում։

Ցուցահանդեսներ 
Անհատական ցուցահանդեսներ է ունեցել՝
 էջմիածնում, 1969,
 Լենինականում, 1970,
 Դիլիջանում, 1970,
 Երևանում, 1974, 1981,
 Մոսկվայում, 1981,
 Հալեպում, 1982։

Մրցանակներ 
 Աշխատանքային կարմիր դրոշի շքանշան
 «Պատվո նշան» շքանշան
 Հայրենական մեծ պատերազմի առաջին աստիճանի շքանշան

Արտաքին հղումներ 
 Սուրեն Սաֆարյանի գրաֆիկական աշխատանքների ռետրոսպեկտիվ ցուցադրություն

Ծանոթագրություններ 

Հայ նկարիչներ
Աշխատանքային կարմիր դրոշի շքանշանի ասպետներ
ՀԽՍՀ ժողովրդական նկարիչներ
Հայ պրոֆեսորներ
Հայաստանի նկարիչների միության նախագահներ
Երևանի պետական գեղարվեստաթատերական ինստիտուտի շրջանավարտներ
Հայրենական մեծ պատերազմի մասնակիցներ
Հայրենական պատերազմի 1-ին աստիճանի շքանշանակիրներ
ԽՍՀՄ նկարիչների միության անդամներ